《题女夫卢氏史吉甫编修鹿车偕隐图》
清代·徐坊

名山五岳游能遍，繄向子平最堪羡。纵令晚不知所终，苍莽尘寰何足恋。

相攸我昔得史生，崭然头角何峥嵘。手把一编日吟诵，嗟余荒落惭冰清。

陵谷迁移兵火盛，伤时衰泪如泉迸。风尘浩浩闭閒门，与尔相依以为命。

熊耳双尖洛浦深，梦中归路渺难寻。布裙椎结相料理，不负平生教女心。

阿舒二八泉明老，遗山羁旅阿茶小。何时婚嫁愿能偿，使我一生心事了。

大黉小黉高凌空，春花如雪秋叶红。便携德耀入山去，年年常住画图中。

作者简介：徐坊，字梧生，临清人。历官国子丞。赠太子少保，谥忠勤。有《徐忠勤公遗诗》。